Samkvæmt nýrri skýrslu mælast veruleg skattsvik í ferðaþjónustu Rannsóknastofnun atvinnulífsins á Bifröst gaf í dag út nýja skýrslu um skattsvik í ferðaþjónustu . „ Líklegt er að svört atvinnustarfsemi spili nokkurt hlutverk í þessari þróun , “ segir í kynningu á skýrslunni . Þá segir að veltufrávik í gistiþjónustu mælist á bilinu 17 - 19% árið 2013 . „ Veltufrávikið er hér skilgreint sem bil á milli veltu greinarinnar samkvæmt virðisaukaskattsskýrslum og uppreiknuðu söluverðmæti gistingar . Litið til þróunar síðustu ára hefur veltufrávikið farið vaxandi en það var 8% árið 2011 og 13% árið 2012 . “ „ Veltufrávik í áfengissölu vínveitingastaða mældist 42% árið 2013 og 45% árið á undan . Eins og fyrir gistiþjónustu er uppgefin velta borin saman við uppreiknað söluverðmæti þess áfengis sem vínveitingastaðir kaupa inn . Leiða má líkur að því að stór hluti veltufráviksins sé röng skráning áfengra drykkja í 7% þrep vsk . Stærsta vandamálið í gistiþjónustu er fjöldi óskráðra og leyfislausra gististaða sem líklega standa ekki skil á öllum sköttum . Skatteftirlit er sérlega erfitt í gistiþjónustu enda starfsstöðvar gististaða oft ekki þekktar . Almennt er talið að þeir sem hafa leyfamál í lagi hafi skattskil í lagi og öfugt þannig að möguleg lausn felst í því að efla leyfaeftirlit og samtvinna það skatteftirliti . Samhliða þessu mætti setja á fót „ one stop shop , “ stofnun sem héldi utan um öll leyfa - og skattamál ferðaþjónustufyrirtækja og aðstoðaði ný fyrirtæki í að verða lögleg . Í veitingaþjónustu felst stórt vandamál í rangri tekjuskráningu . Stór ástæða þessa vandamáls er mikið bil á milli VSK þrepa áfengis og annarra veitinga auk óljósra reglna varðandi skattalega verðlagningu á vöru sem fellur í tvö VSK þrep . Hugsanlegar leiðir til lausnar á þessu vandamáli felast í því að minnka bil á milli þrepa virðisaukaskatts og skerpa á reglum um skattalega verðlagningu þessara vara . “ Loks segir í kynningu á skýrslunni að fólksflutningafyrirtæki og ferðaskrifstofur sjá töluvert bókhaldslegt óhagræði í því að standa utan virðisaukaskatts en jafnframt bætir það gráu ofan á svart þegar sömu fyrirtæki selja aðra vöru og þjónustu í báðum VSK þrepum . „ Allir þeir aðilar sem rætt var við og standa utan virðisaukaskatts telja sér betur borgið í lægra þrepi VSK . Möguleg lausn á þessu vandamáli er að einfalda virðisaukaskattskerfið og afnema þau undanþáguákvæði sem snúa að aðilum í ferðaþjónustu . Aðilar í flestum greinum ferðaþjónustu telja þrýsting frá launþegum um svört laun vera vandamál og knýja fram þörf um að selja framhjá tekjuskráningu til að eiga svarta peninga til launagreiðslna . Á háannatímum getur verið verulega erfitt að ráða starfsfólk í tímabundin störf , sérstaklega á landsbyggðinni . Frítekjumark námsmanna og skerðing bótaréttar bótaþega eru oftast nefnd sem orsakavaldur . Möguleg lausn væri að hækka frítekjumark námsmanna og breyta bótakerfinu á þann veg að ekki verði jafn þungt í vöfum að taka að sér tímabundna vinnu , t.d. á háannatíma ferðaþjónustunnar á sumrin . “